Drie vas oor mortier, projektiel in NelspruitDie mortier en projektiel waarop beslag gelê is. Foto: Verskaf Drie mans is Dinsdag in Nelspruit in hegtenis geneem toe hulle probeer het om twee peperduur projektiele in die middestad te verkwansel. Kapt. Dineo Lucy Sekgotodi, woordvoerder van die Valke in Mpumalanga, het gesê die Valke se eenheid vir ernstige en georganiseerde misdaad het op inligting gereageer en die drie verdagtes, tussen 35 en 69 jaar oud, met die projektiele betrap. Die drie het na bewering probeer om ŉ mortierbom en ŉ projektiel van ŉ RPG-granaatlanseerder teen R300 000 elk te verkoop. Die Valke het op die toestelle en op die verdagtes se bakkie beslag gelê. “Twee van die verdagtes is buitelanders en een ŉ Suid-Afrikaner. Hulle moet vandag [Woensdag] in die Nelspruit-landdroshof verskyn op aanklag van die besit van ploftoestelle,” het Sekgotodi gesê.